Klagte van wreedheid oor haglike veevervoerDie verlengde blootstelling aan die vullis in die vragmotors het ook tot asemhalingsprobleme onder die skape en bokke gelei. (Foto: DBV) Die DBV in Bloemfontein het ŉ klagte van dierewreedheid teen die eienaar van ŉ trop skape en bokke aanhangig gemaak nadat hulle 300 km ver onder haglike omstandighede in die Vrystaat vervoer is. Inspekteurs van die DBV is na Marquard ontbied ná ŉ anonieme oproep oor die wrede omstandighede waaronder die diere vervoer word. Altesame 14 bokke en 17 skape is agterop ŉ vragmotor ingeprop. “Die vragmotor het geen ventilasie gehad nie en die vloer van die voertuig was bedek in urine en mis. Die vragmotor het ook geen vloerbedekking gehad wat kon keer dat die diere gly en in die mis beland nie. “Die diere is geruk en geskud tydens die rit van Vereeniging na Marquard en twee skape het gebreekte bene opgedoen,” sê hoofinsp. Reinet Meyer. Meyer sê die reuk binne die vragmotor was onhoudbaar. “Ek kan nie eens dink hoe hierdie diere moes voel nie: dors, vreesbevange en bedek in hul eie urine en mis.” Die verlengde blootstelling aan die vullis in die vragmotors het ook tot asemhalingsprobleme onder die skape en bokke gelei. “Die Bloemfonteinse inspektoraat het saamgestem dat die diere op ŉ ander sleepwa gelaai moet word om na veiligheid geneem te word.” Werner Botha, ŉ inspekteur van die Bloemfonteinse DBV, sê die voorval het hulle opnuut laat besef dat talle mense lewende wesens sien as niks meer nie as iets te verhandel. Die vee is na ŉ plek van veiligheid geneem terwyl die ondersoek na die saak van dierewreedheid teen die eienaar voortduur. “Die Bloemfontein-DBV wil die beamptes van die Marquard-polisie bedank en loof vir hulle onwrikbare toewyding tot die beskerming van en diens aan die diere in hulle gebied.”